  Анжелика Тихонова корреспондент Тодмо удмурт крезьгурчилы Виталий Шоркинлы сӥзем «Жингырты кырӟан» ёрос фестиваль ортчоз Пичи Пургаын 9-тӥ толсуре. Со кыкетӥ арзэ радъяськоз ини. Со сярысь иворъёсъя «Удмуртия» агентстволы вераз фестивальлэн огез радъясез, крезьгурчи Сергей Соснов. «Жингырты кырӟан» — со Пичи Пурга ёросысь крезьгурчиослэн клубзылэн нимыз сыӵе. Кемалась ик ӧвӧл, ми ортчытъям вал Шоркин нимо ӝытъёс. Соос Пургаын но, Пуроын но, Аксакшурын но, Баграш-Биграын но ортчизы. Собере «Жингырты кырӟан» фестивальмес Шоркин нимо кароно шуыса малпанэ вуим. Малы ке шуоно 7-тӥ толсуре Виталий Шоркинлэн вордӥськем нуналэз вал. Соин ми табере котькуд ар со нуналлы матынгес фестивальмес ортчытыны тыршиськом», — вераз Сергей Соснов. Фестивалез ёросысь крезьгурчиослэн клубзы радъя. Со котькуд ар конкурс выллем ортче вал. Арлы быдэ выль кырӟан мед луоз шуыса курон пуктылӥзы. «Туэ малпам, 25 ар тырме бере клубмылы (Пичи Пурга ёросысь крезьгурчиослэн клубзылы, 25 ар соин кивалтэ Сергей Соснов - ред.), чебер концерт мед луоз шуыса. Соин ик 25 ар ӵоже гожтэм тужгес чебер ас кырӟанзэс бырйыны косӥм. Кырӟан чебер но луыны быгатэ, но сое адямилы чебер сётыны быгатыны кулэ уг ай. Сое малпаса, умойгес луоз вужгес кырӟан ке но, туж умой быдэстэмын мед луоз шуыса. Конкурсэз туэ уз луы», — пусйиз Соснов. Кылбурчилэн кылъёсызъя, ужазы бадӟым юрттэт сётэ Виталий Шоркинлэн нылыз Виктория Шоркина, со Ижкарын Кузёбай Герд нимо гимназиын ужа. «Виктория Шоркина одно ик луоз фестивальын. Со ми доры куинетӥзэ ини пыриське. Кылем арын но со коллективеныз ветлӥз. Пиналъёсыз (коллективысь - ред.) анай-атайёсынызы ик вуэмын вал. Ачиз но со туж умой шудэ аккордеонэн. Туэ тани атаезлэн кырӟанъёсызъя поппури шудо шуиз», — вераз фестивалез радъясь. Фестивале Пичи Пургаысь, ёросысь коллективъёс пыриськозы, соос пӧлын Сергей Соснов но Пичи Пурга калык хор, Роза Орлова но Бобья-Учаысь «Вубуртчин» ансамбль, Виктор Эркишев но Иваново-Самарскысь кырӟанъя «Ялыке» калык ансамбль, Леонид Душников но Ильинскысь «Ӧръяське кырӟан» ансамбль, Виктория Шоркина но Ижкарысь калык инструментъёсын шудонъя «Шулан» ансамбль. Фото: udmdunne.ruОзьы ик сцена вылэ потозы «Элькуновидение» конкурсэ пыриськемъёс: Андрей Корнилов, Игорь Петров но Андрей Байсаров. Виталий Алексеевич Шоркин Пичи Пурга ёросысь Пуро гуртын вордскиз 1954-тӥ арын 7-тӥ толсуре. Со 60-лэсь ятыр кырӟанъёслэн авторзы луэ. Соос пӧлысь тужгес но тодмо луизы «Мае курид, сое кузьмай», «Мемиен люкиськон», «Гажаное тракторист», «Катя, Катерина» но мукет кырӟанъёсыз. Со капчиен шудылӥз арганэн, баянэн, гитараен, трубаен, фортепианоен. Жаляса верано, секыт висён солэсь улонзэ 59 аресаз дугдытӥз.  Тегъёс: Лулчеберет Удмуртия фестиваль ПичиПурга удмуртъёс крезьгурчиос  